ભારતમાં સુપર સ્ટોરની શ્રેણી ધરાવતી Rs એક લાખ કરોડના માર્કેટ વેલ્યૂએશનને સ્પર્શનારી ડી માર્ટના નામે સ્ટોર ઓપરેટ કરતી એવેન્યૂ સુપરમાર્ટ પ્રથમ કંપની બની છે. સોમવારે એત તબક્કે કંપનીનું માર્કેટ કેપ Rs એક લાખ કરોડની સપાટીએ પહોંચ્યુ હતું. શેરનો ભાવ વર્ષની નવી ઊંચી સપાટી Rs 1,619.95ની સપાટીને સ્પર્શ્યો ત્યારે કંપનીનું માર્કેટ કેપ Rs 1,00,440.16 કરોડની સપાટીએ નોંધાયું હતું. કંપનીને 1લી જુનથી એમએસસીઆઈ ઇન્ડિયા આંકમાં સમાવેશ કરવામાં આવ્યો હતો. રાધાકિશન દામાણી દ્વારા પ્રમોટ કરવામાં આવેલી કંપનીમાં પ્રમોટર દ્વારા સેબીના લઘુત્તમ શેરહોલ્ડિંગના ધોરણોનું પાલન કરવા પ્રમોટર્સ દ્વારા શેરો વેચવામાં આવ્યા હોવાના અહેવાલો છતાં શેરનો ભાવ સતત વધી રહ્યો છે. કંપનીએ તાજેતરમાં જાહેર કરેલા માર્ચ ત્રિમાસિક ગાળામાં ચોખ્ખો નફો 65.8 ટકા વધીને રહ્યો હતો તો રેવેન્યૂમાં 23 ટકાની વૃધ્ધિ થઈ હતી. કંનપીની ઓપરેટિંગ સ્તરે કામગીરીમાં 46.4 ટકાનો સુધારો જોવાયો હતો. જ્યારે ઓપરેટિંગ માર્જીન 10.3 ટકા રહ્યું હતું જે આગલા વર્ષના સમાન ગાળામાં 8.63 ટકા હતું. કંપનીનું ગયા વર્ષે મજબૂત લિસ્ટિંગ થયા બાદ રોકાણકારોને સતત સારું વળતર જોવાયું છે. દિવસને અંતે શેરનો ભાવ સાધારણ ઘટીને Rs 1,590.50ની સપાટીએ રહ્યો હતો અને માર્કેટ કેપ Rs 99,230 કરોડના સ્તરે હતું.